proxectonos/corpus_dominio_legal_administrativo_tmp huggingface dataset:
CORRECCIÓN de erros.-Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
PRESIDENCIA — I. DISPOSICIÓNS XERAIS — 29/02/2008

Advertidos erros na devandita lei, remitida para a súa publicación no Diario Oficial de Galicia nº 251, do 31 de decembro de 2007, cómpre facer as oportunas correccións:
No artigo 2º.Catro, páxina 20.416, no cadro do estado de ingresos da Administración xeral e organismos autónomos, na terceira columna, segunda fileira, onde di: «650.0000», debe dicir: «650.000».
No artigo 5º, letra c), páxina 20.418, onde di: «Para incorporar ao crédito 05.31.312A.480.1...», debe dicir: «Para incorporar ao crédito 05.41.312A.480.1...».
No artigo 7º, letra g), páxina 20.420, onde di: «Os incluídos na aplicación 05.20.312B.480.0...», debe dicir: «Os incluídos na aplicación 05.30.312B.480.0...».
No artigo 18º, páxina 20.425, onde di: «...custo e aplicacións de coeficientes...», debe dicir: «...custo e aplicación de coeficientes...».
No artigo 52º.Catro, segundo parágrafo, páxina 20.435, onde di: ...polo se regula a distribución... debe dicir: polo que se regula a distribución.
No artigo 54º.Dous, 27) no quinto parágrafo, páxina 20.439, onde di: «... ampliación solicitada por 365:», debe dicir: «... ampliación solicitada por 365.».
Na disposición derradeira primeira, páxina 20.448, primeira columna, décimo terceiro parágrafo, onde di: «Os recursos que deriven da alíneas...», debe dicir: «Os recursos que deriven das alíneas...».
Na mesma disposición e páxina, segunda columna, derradeiro parágrafo, onde di: «... rexerase polo das disposicións desta lei.», debe dicir: «... rexerase polo resto das disposicións desta lei.».
Finalmente, o anexo 3, páxina 20.452 e seguintes, o cadro de convenios e subvencións con entidades locais, debe substituírse polo que segue:
Ver referencia pdf "04300D001P007.PDF"
CORRECCIÓN de erros.-Decreto 259/2007, do 13 de decembro, polo que se crea o Rexistro galego de instrucións previas sobre coidados e tratamento da saúde.
CONSELLERÍA DE SANIDADE — I. DISPOSICIÓNS XERAIS — 29/02/2008

Advertido erro no devandito decreto, publicado no Diario Oficial de Galicia número 9, do 14 de xaneiro de 2008, procede facer as seguintes correccións:
Na páxina 815, artigo 1º.1, onde di:  «... Lei 3/2001, do 28 de maio, reguladora do consentimento informado e da historia clínica dos pacientes», debe dicir: «...Lei 3/2001, do 28 de maio, reguladora do consentimento informado e da historia clínica dos pacientes, modificada pola Lei 3/2005, do 7 de marzo.»
Na páxina 816, artigo 5º.4, parágrafo terceiro do punto c), onde di: «Copia autenticada do DNI/pasaporte da persoa representante ou substituta», debe dicir: «Copia autenticada do DNI/pasaporte da persoa representante e substituta».
Na páxina 816, artigo 6º.1, paragrafo terceiro, onde di: «...á designación da persoa representante ou substituta...», debe dicir: «...á designación da persoa representante e/ou substituta...».
Na páxina 817, artigo7º.2, onde di: «...seguirá os mesmos trámites para a súa inscrición que o documento substituído», debe dicir: «...seguirá os mesmos trámites para a súa inscrición que o documento que se vai substituír».
Na páxina 817, artigo 7º.3, onde di: «As instrución previas poderanse revogar libremente...», debe dicir:  «As instrucións previas poderanse revogar libremente...».
Na páxina 817, artigo 8º.3, onde di: «... en caso de non aplicación das instrución previas...», debe dicir: «...en caso de non aplicación das instrucións previas...».
Na páxina 818, anexo I, no punto 3, onde di: «Copia auténtica do DNI/pasaporte da/s persoas representantes e substituta...», debe dicir: «Copia auténtica do DNI/pasaporte da persoa representante e substituta...».
Na páxina 818, anexo I, punto 6, autorizo, onde di:  «... á consulta do documento de instrucións previas ao meu médico responsable...», debe dicir: «... á consulta do documento ao médico que presta a asistencia sanitaria...».
Na páxina 818, anexo I, chamada (4), onde di: «Presentar cando se designe unha ou varias persoas representantes, e se é o caso...», debe dicir: «Presentar cando se designe unha persoa representante, e se é o caso...».
Na páxina 819, anexo II, no punto 3 , onde di: «Copia auténtica do DNI/pasaporte da persoa que actúe en representación substitución», debe dicir:  «Copia auténtica do DNI/pasaporte da persoa representante ou interlocutor».
Na páxina 819, anexo II, no espazo correspondente á data, onde di: «.... de .... de 200...», debe dicir:  «En .... a ... de...de 200...».
b) NOMEAMENTOS CONSELLERÍA DE INNOVACIÓN
E INDUSTRIA
DECRETO 23/2008, do 28 de febreiro, polo que se nomea director do Instituto Enerxético de Galicia (Inega) a Juan José Álvarez Carril.
CONSELLERÍA DE INNOVACIÓN E INDUSTRIA — II. AUTORIDADES E PERSOAL — 29/02/2008

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro, e pola Lei 2/2007, do 22 de marzo, e do disposto no artigo 8.1º da Lei 3/1999, do 11 de marzo, de creación do Instituto Enerxético de Galicia, por proposta do conselleiro de Innovación e Industria, e logo de deliberación do Consello da Xunta de Galicia, na súa reunión do día vinte e oito de febreiro de dous mil oito,
Nomeo director do Instituto Enerxético de Galicia (Inega) a Juan José Álvarez Carril.
Santiago de Compostela, vinte e oito de febreiro de dous mil oito.
Emilio Pérez Touriño
Presidente
Fernando Xabier Blanco Álvarez
Conselleiro de Innovación e Industria
ORDE do 21 de febreiro de 2008 pola que se modifica a do 20 de novembro de 2007, pola que se aproban as bases que rexerán o concurso público de axudas complementarias do programa de acción da Unión Europea de mobilidade de estudantes Sócrates-Erasmus e Suíza e se anuncia a súa convocatoria para o curso 2007-2008, para ampliar o seu orzamento.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/02/2008

A Orde do 20 de novembro de 2007, pola que se aproban as bases que rexerán o concurso público de axudas complementarias do programa de acción da Unión Europea de mobilidade de estudantes Sócrates-Erasmus e Suíza e se anuncia a súa convocatoria para o curso 2007-2008, establece no seu artigo 2 o orzamento total de 1.000.000 de euros para a concesión destas axudas.
Non obstante, o mesmo artigo establece que tal cantidade poderá ser incrementada de acordo coas dispoñibilidades económicas da consellería. Existindo esta dispoñibilidade, amplíase a contía en 100.000 euros.
Por todo o exposto, e en uso das facultades que me foron conferidas,
DISPOÑO:
Artigo único.-Modificación da Orde do 20 de novembro de 2007, pola que se aproban as bases que rexerán o concurso público de axudas complementarias do programa de acción da Unión Europea de mobilidade de estudantes Sócrates-Erasmus e Suíza e se anuncia a súa convocatoria para o curso 2007-2008.
O artigo 2 da citada orde queda redactado como segue:
«As accións derivadas desta convocatoria ascenden a un total de 1.100.000 euros e financiaranse con cargo á aplicación orzamentaria 09.04.422C.480.0 dos orzamentos da Comunidade Autónoma de Galicia para o ano 2008».
Santiago de Compostela, 21 de febreiro de 2008.
Laura Sánchez Piñón
Conselleira de Educación e Ordenación Universitaria
RESOLUCIÓN do 11 de febreiro de 2008, da Secretaría Xeral da Consellería de Pesca e Asuntos Marítimos, pola que se lles dá publicidade aos convenios de colaboración subscritos por esta consellería no terceiro cuadrimestre do ano 2007.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 29/02/2008

O artigo 11 da Lei 4/2006, do 30 de xuño, de transparencia e boas prácticas na Administración pública galega (Diario Oficial de Galicia nº 136, do 14 de xuño) imponlle a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para darlle cumprimento a esa obriga, por medio desta resolución dáselle publicidade á relación dos convenios subscritos pola Consellería de Pesca e Asuntos Marítimos nos meses de setembro, outubro, novembro e decembro do ano 2007, que se incorpora como anexo a esta resolución.
Santiago de Compostela, 11 de febreiro de 2008
Miguel Ángel López Sieiro
Secretario xeral da Consellería de Pesca
e Asuntos Marítimos
Ver referencia pdf "04300D008P030.PDF"
Ver referencia pdf "04300D009P041.PDF"
RESOLUCIÓN do 18 de febreiro de 2008 pola que se delegan funcións no director do Instituto Galego de Calidade Alimentaria.
INSTITUTO GALEGO DE CALIDADE ALIMENTARIA — III. OUTRAS DISPOSICIÓNS — 29/02/2008

O Decreto 259/2006, do 28 de decembro, creou o Instituto Galego de Calidade Alimentaria (Ingacal), como un ente de dereito público dos previstos no artigo 12.1º b) do texto refundido da Lei de réxime financeiro e orzamentario de Galicia, aprobado polo Decreto 1/1999, do 7 de outubro.
Ao abeiro das funcións asignadas á Presidencia no artigo 8 do Decreto 259/2006, do 28 de decembro, polo que se aproba o Regulamento do ente público Instituto Galego de Calidade Alimentaria (Ingacal) e tendo en conta o disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común,
RESOLVO:
Delegar no director do Ingacal a facultade de ser o órgano de contratación do instituto, correspondéndolle polo tanto a facultade de celebrar convenios e contratos, sen prexuízo do establecido na letra d) do artigo 6 do Decreto 259/2006, do 28 de decembro, no relativo ás competencias do consello de dirección nesta materia.
Santiago de Compostela, 18 de febreiro de 2008.
Alfredo Suárez Canal
Presidente do Instituto Galego
de Calidade Alimentaria
RESOLUCIÓN do 8 de febreiro de 2008 pola que se fan públicos, para os efectos do artigo 11 da Lei 4/2006, do 30 de xuño, de transparencia e boas prácticas na Administración pública galega, os convenios de colaboración previstos no artigo 3.1º c) do texto refundido da Lei de contratos das administracións públicas, asinados no terceiro cuadrimestre do ano 2007.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 25/02/2008

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración, previstos no artigo 3.1º c) do texto refundido da Lei de contratos das administracións públicas, subscritos por este organismo autónomo no terceiro cuadrimestre do ano 2007 e que se relacionan no anexo a esta resolución.
Santiago de Compostela, 8 de febreiro de 2008.
Carlos Suárez-Mira Rodríguez
Director da Escola Galega de Administración Pública
Ver referencia pdf "03900D018P060.PDF"
ORDE do 19 de febreiro de 2008 pola que se determina o importe máximo das axudas que se poderán outorgar no exercicio orzamentario de 2008 ao abeiro do Decreto 234/2003, do 3 de abril, sobre subvencións a fondo perdido para a rehabilitación de inmobles situados en conxuntos históricos galegos.
CONSELLERÍA DE VIVENDA E SOLO — III. OUTRAS DISPOSICIÓNS — 25/02/2008

O Decreto 234/2003, do 3 de abril, constitúe o marco normativo polo que se regula a concesión de subvencións para a rehabilitación de inmobles situados en conxuntos históricos galegos.
O seu artigo 4 dispón que estas axudas se atenderán da forma que será establecida mediante ordes anuais da Consellería de Política Territorial, Obras Públicas e Vivenda que cuantificarán as dispoñibilidades orzamentarias que poidan consignarse en cada exercicio económico.
A súa disposición derradeira primeira faculta o conselleiro de Política Territorial, Obras Públicas e Vivenda para ditar, no marco das súas competencias, as disposicións necesarias para o desenvolvemento e aplicación do referido decreto.
O Decreto 211/2005, do 3 de agosto, polo que se establece a nova estrutura orgánica da Xunta de Galicia, crea a Consellería de Vivenda e Solo, e o Decreto 232/2005, do 11 de agosto, na súa disposición adicional sétima establece que as referencias contidas na normativa reguladora do organismo autónomo Instituto Galego da Vivenda e Solo, en canto ao conselleiro e á Consellería de Política Territorial, Obras Públicas e Vivenda, deberán entenderse referidas á Consellería de Vivenda e Solo.
En uso da referida autorización,
DISPOÑO:
Artigo único.-Para os efectos do disposto no artigo 4 do Decreto 234/2003, do 3 de abril, e para dar cobertura a todos os expedientes que acaden neste exercicio a fase de concesión, determínase:
1. As aplicacións do estado de gastos dos orzamentos xerais da Comunidade Autónoma de Galicia para o ano 2008, onde figuran os créditos con cargo aos cales serán atendidas as axudas do Decreto 234/2003, son a 17.02.451-A 780.2 e a 17.02.451-A.770.0.
2. O importe máximo destas axudas que se poderán outorgar dentro do exercicio orzamentario de 2008 será de 650.000 . Con cargo á aplicación 17.02.451A.780.2 e de 110.000  con cargo á aplicación 17.02.451-A 770.0.
Disposición derradeira
Única.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de febreiro de 2008.
María Teresa Táboas Veleiro
Conselleira de Vivenda e Solo
RESOLUCIÓN do 25 de xaneiro de 2008 pola que se lles dá publicidade aos convenios de colaboración subscritos polo Intecmar no terceiro cuadrimestre do ano 2007.
INSTITUTO TECNOLÓXICO PARA O CONTROL DO MEDIO MARIÑO DE GALICIA — III. OUTRAS DISPOSICIÓNS — 25/02/2008

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega (Diario Oficial de Galicia nº 136, do 14 de xuño), acórdase darlles publicidade aos convenios de colaboración subscritos polo Instituto Tecnolóxico para o Control do Medio Mariño de Galicia nos meses de setembro, outubro, novembro e decembro do ano 2007, e que se relacionan no anexo a esta resolución.
Vilagarcía de Arousa, 25 de xaneiro de 2008.
Xosé Manoel Romarís Pais
Director do Instituto Tecnolóxico para o Control
do Medio Mariño de Galicia
Ver referencia pdf "03900D018P060.PDF"
RESOLUCIÓN do 28 de xaneiro de 2008 pola que se ordena a publicación do acordo do Consello da Xunta de Galicia, do 24 de xaneiro de 2008, polo que se declara festa de Galicia de interese turístico na provincia da Coruña a Festa da Filloa de Lestedo, que se celebra na parroquia de Lestedo, no concello de Boqueixón.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 25/02/2008

O Consello da Xunta de Galicia, na súa reunión do día 24 de xaneiro de 2008, adoptou, por proposta do conselleiro de Innovación e Industria, o seguinte acordo:
Declarar festa de Galicia de interese turístico na provincia de Coruña a Festa da Filloa de Lestedo, que se celebra o domingo seguinte ao martes de Entroido, na parroquia de Lestedo, no concello de Boqueixón, de conformidade co establecido no Decreto 39/2001, do 1 de febreiro, de refundición en materia de Consello Galego de Turismo, declaración de municipio turístico galego e declaración de festas de Galicia de interese turístico.
En cumprimento do disposto no artigo 20 do devandito decreto, ordénase a publicación do acordo no Diario Oficial de Galicia e a notificación ás persoas ou entidades organizadoras da festa e ao concello correspondente.
Santiago de Compostela, 28 de xaneiro de 2008.
P.D. (Orde 23-10-2007)
Emilio Nogueira Moure
Secretario xeral da Consellería de Innovación
e Industria
RESOLUCIÓN do 24 de xaneiro de 2008, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do acordo da comisión paritaria do convenio colectivo galego de centros especiais de emprego.
CONSELLERÍA DE TRABALLO — III. OUTRAS DISPOSICIÓNS — 25/02/2008

Vista a acta da reunión da comisión paritaria do convenio colectivo galego de centros especiais de emprego, que se celebrou o 21 de xaneiro de 2008, na que se acorda aprobar as táboas salariais para o ano 2008, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
A Dirección Xeral de Relacións Laborais
ACORDA:
Primeiro.-Ordenar a inscrición do devandito acordo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 24 de xaneiro de 2008.
Pilar Cancela Rodríguez
Directora xeral de Relacións Laborais
Anexo
Acta da xuntanza da comisión paritaria do convenio colectivo autonómico de centros especiais de emprego
En Santiago de Compostela, ás 12.20 horas do 21 de xaneiro de 2008, na sede do Consello Galego de Relacións Laborais, sito na rúa Algalia de Abaixo, 24 baixo, reúnense as persoas que se sinalan abaixo, co obxecto de realizar unha xuntanza da comisión paritaria do convenio colectivo autonómico de centros especiais de emprego co obxecto de proceder á actualización de táboas salariais para o ano 2008.
Representación empresarial: Ignacio Rodríguez Sáez, Gonzalo Fariña Pérez, Juan Acevedo Vidal, Isabel Fraga.
Representación sindical: Mª Luisa Rodríguez Vázquez (UGT-Galicia), Clara Gamarra Lozano (SN de CC.OO. de Galicia), Alexandre Lago Portela (CIG), Adolfo Naya (CIG).
Asiste á reunión a secretaria do Consello Galego de Relacións Laborais, María Luisa Peña Cebreiro.
O obxecto da reunión é a actualización das táboas salariais para o ano 2008.
A representación empresarial entrega a súa proposta de actualización, que se anexa a esta acta, que recolle un incremento equivalente ao IPC real de 2007 máis un punto, é dicir, un 5,2%.
Debatido o asunto, a comisión paritaria acorda prestar aprobación ás táboas salariais que figuran no documento adxunto a esta acta.
E non tendo máis asuntos que tratar, levántase a reunión, sendo as 13.00 horas do día sinalado no encabezamento, expídese para o efecto esta acta, que asinan todos os asistentes, en presenza da secretaria do Consello Galego de Relacións Laborais.
Ver referencia pdf "03900D014P058.PDF"
RESOLUCIÓN do 28 de xaneiro de 2008 pola que se lles dá publicidade ás axudas concedidas ao abeiro da Orde do 12 de marzo de 2007 pola que se modifican as bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia, aprobadas pola Orde do 30 de decembro de 2005, e se convocan para 2007 (Diario Oficial de Galicia número 68, do 9 de abril de 2007).
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 25/02/2008

De conformidade co disposto no artigo 15 da Lei 9/2007, do 13 de xuño, de subvencións de Galicia, e no artigo 24 da Orde do 12 de marzo de 2007 pola que se modifican as bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia, aprobadas pola Orde do 30 de decembro de 2005, e se convocan para 2007, procédese á publicación das axudas concedidas ao abeiro da citada orde.
Santiago de Compostela, 28 de xaneiro de 2008
María Carmen Gallego Calvar
Conselleira de Pesca e Asuntos Marítimos
Ver referencia pdf "03900D011P046.PDF"
RESOLUCIÓN do 23 de xaneiro de 2008, da Secretaría Xeral e do Patrimonio da Consellería de Economía e Facenda, pola que se lles dá publicidade aos convenios de colaboración subscritos por esta consellería no terceiro cuadrimestre do ano 2007.
CONSELLERÍA DE ECONOMÍA E FACENDA — III. OUTRAS DISPOSICIÓNS — 25/02/2008

En virtude do establecido no artigo 11 da Lei 4/2006, do 30 de xuño, de transparencia e boas prácticas na Administración pública galega,
DISPOÑO:
Artigo único.-Darlle publicidade á relación dos convenios subscritos pola Consellería de Economía e Facenda nos meses de setembro, outubro, novembro e decembro do ano 2007, que se incorpora como anexo a esta resolución.
Santiago de Compostela, 23 de xaneiro de 2008.
Mª Inmaculada Viña Carregal
Secretaria xeral e do Patrimonio da Consellería de Economía e Facenda
Ver referencia pdf "03900D006P029.PDF"
Ver referencia pdf "03900D007P030.PDF"
CORRECCIÓN de erros.-Orde do 15 de febreiro de 2008 pola que se convoca e se regula, en réxime de concorrencia competitiva, a concesión de axudas a entidades locais, a empresas e organizacións para a súa adhesión e mantemento nun sistema comunitario de xestión e auditoría ambientais (EMAS).
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 28/02/2008

Advertido erro na devandita orde publicada no Diario Oficial de Galicia, número 39, do luns, día 25 de febreiro de 2008, cómpre facer a seguinte corrección:
-Na páxina 3.090 no sumario, onde di: «Orde do 15 de febreiro de 2008 pola que se convoca e se regula, en réxime de concorrencia competitiva, a concesión de axudas a entidades locais, a empresas e organizacións para a súa adhesión e mantemento nun sistema comunitario de xestión e auditoría ambientais (EMAS).»; debe dicir: «Orde do 15 de febreiro de 2008 pola que se convoca e se regula, en réxime de concorrencia, a concesión de axudas a entidades locais, a empresas e organizacións para a súa adhesión e mantemento nun sistema comunitario de xestión e auditoría ambientais (EMAS).».
RESOLUCIÓN do 31 de decembro de 2007 pola que se adxudican as axudas convocadas pola Orde do 2 de novembro de 2007, de axudas para a intensificación da actividade investigadora dos profesionais dos centros do sistema sanitario público de Galicia.
CONSELLERÍA DE SANIDADE — III. OUTRAS DISPOSICIÓNS — 28/02/2008

Feitos.
Primeiro.-O 13 de novembro de 2007 abriuse o prazo de presentación de solicitudes, de conformidade co previsto no artigo 4.2 da Orde do 2 de novembro de 2007, quedando rematado o 13 de decembro do 2007.
Segundo.-De conformidade co previsto no artigo 6 da citada orde, realizouse o procedemento de selección das solicitudes, e a Comisión de Selección, na súa sesión do 19 de decembro de 2007, elaborou a correspondente proposta de adxudicación, co correspondente anexo no que se detallaron os adxudicatarios propostos, de conformidade coas correspondente bases reguladoras.
Terceiro.-A Comisión de Selección, realizado o seu cometido, elevoulle a correspondente proposta ao órgano competente para resolver, de conformidade co previsto no artigo 7.1º da Orde do 2 de novembro de 2007.
Fundamentos de dereito.
Primeiro.-A conselleira de Sanidade é o órgano competente para a resolución do procedemento de concesión das axudas, de conformidade co establecido no artigo 5.2º da Orde do 2 de novembro de 2007.
Segundo.-No procedemento en cuestión observáronse os trámites procedementais establecidos nas bases aprobadas mediante a Orde do 2 de novembro de 2007.
Terceiro.-As cantidades asignadas atópanse dentro dos límites orzamentarios determinados no artigo 9 da mesma orde citada anteriormente.
Cuarto.-A proposta formulada reúne os requisitos determinados na orde citada anteriormente.
Por canto antecede, vistos os preceptos indicados anteriormente, e demais de xeral e pertinente aplicación,
RESOLVO:
Adxudicar as axudas para a intensificación da actividade investigadora dos profesionais dos centros do sistema sanitario público de Galicia, convocadas mediante a Orde do 2 de novembro de 2007, aos suxeitos determinados no anexo desta resolución, e nas contías que nel se establecen.
Lémbraselles aos adxudicatarios que para poder percibir as axudas será preciso presentar a documentación indicada no artigo 11 da orde de convocatoria no prazo previsto nas bases, e a xustificación dos fondos, acompañada da documentación especificada no artigo 12 da orde de convocatoria, antes do día 29 de decembro de 2007.
As resolucións -expresas ou presuntas- de concesión/denegación das axudas a que se refire esta orde poñen fin á vía administrativa, e poderán ser obxecto de recurso potestativo de reposición, de conformidade co previsto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo; ou ben, ser obxecto de recurso na vía contencioso-administrativa, de conformidade co previsto na lexislación reguladora desta orde xurisdicional.
Santiago de Compostela, 31 de decembro de 2007.
María José Rubio Vidal
Conselleira de Sanidade
Ver referencia pdf "04200D010P034.PDF"
ORDE do 19 de febreiro de 2008 pola que se establece o prazo de presentación de solicitudes para a admisión do alumnado nos centros docentes sostidos con fondos públicos, nas ensinanzas de bacharelato, para o curso académico 2008-2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/02/2008

Pola Orde do 17 de marzo de 2007 regúlase o procedemento para a admisión do alumnado, entre outras ensinanzas, no bacharelato en centros docentes sostidos con fondos públicos. No artigo 9 desta orde determínase que o prazo de presentación de solicitudes de admisión será do 1 de marzo ao 31 de marzo; no artigo 35.2º que a resolución provisional de admitidos e excluídos deberá ser publicada con anterioridade ao 30 de abril, e no artigo 52.b) que o prazo ordinario de matrícula será do 25 de xuño ao 10 de xullo.
No próximo curso académico 2008-2009 implántanse as ensinanzas do 1º curso do novo bacharelato regulado pola Lei orgánica 2/2006, do 3 de maio, de educación, e o Real decreto 1467/2007, do 2 de novembro, polo que se establece a estrutura do bacharelato e se fixan as súas ensinanzas mínimas. Tendo en conta que nas novas ensinanzas do bacharelato se produce unha modificación nas súas modalidades e vías, parece oportuno modificar para estas ensinanzas, e exclusivamente para o próximo curso académico 2008-2009, os prazos de solicitude de admisión nos centros docentes sostidos con fondos públicos, así como os de publicación das listaxes de admitidos e excluídos e de matrícula, coa finalidade de permitir que o alumnado e os seus pais, nais ou titores legais coñezan, no momento de efectuar a solicitude de admisión, a regulación autonómica das novas ensinanzas e a oferta educativa de todos e cada un dos centros. En consecuencia, a partir do curso académico 2009-2010 volverán, estar vixentes
os prazos establecidos na Orde do 17 de marzo de 2007.
Na súa virtude, no uso das facultades conferidas na disposición derradeira primeira do Decreto 30/2007, do 15 de marzo, a Consellería de Educación e Ordenación Universitaria
DISPÓN:
Único.-Exclusivamente para o curso académico 2008-2009 e para as ensinanzas do bacharelato o prazo de presentación de solicitudes nos centros docentes sostidos con fondos públicos será do 17 de xuño de 2008 ao 2 de xullo de 2008. A publicación das listaxes provisionais de admitidos e excluídos realizarase con anterioridade ao 14 de xullo de 2008 e o prazo ordinario de formalización de matrícula será do 15 ao 30 de xullo de 2008.
Disposicións derradeiras
Primeira.-Esta orde entrará en vigor o día seguinte da súa publicación no Diario Oficial de Galicia.
Segunda.-Autorízase a Dirección Xeral de Ordenación e Innovación Educativa para ditar as disposicións que sexan necesarias para a aplicación e desenvolvemento desta orde.
Santiago de Compostela, 19 de febreiro de 2008.
Laura Sánchez Piñón
Conselleira de Educación e Ordenación Universitaria
RESOLUCIÓN do 14 de decembro de 2007, da Secretaría Xeral da Consellería do Medio Rural, pola que se lle dá publicidade ao acordo do conselleiro do Medio Rural en que se determina o inicio da actividade do Instituto Galego da Calidade Alimentaria (Ingacal).
CONSELLERÍA DO MEDIO RURAL — III. OUTRAS DISPOSICIÓNS — 28/02/2008

A Lei 2/2005, do 18 de febreiro, de promoción e defensa da calidade alimentaria galega, crea no artigo 31 o Instituto Galego da Calidade Alimentaria. (Ingacal), configurándoo como un ente de dereito público dos previstos no artigo 12.1º b) do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e adscrito á consellería competente en materia de agricultura.
Na lei defínense os seus obxectivos e funcións, as súas facultades, o seu réxime xurídico e mais os seus órganos de goberno, e establécense as liñas xerais do seu réxime económico, patrimonial e de persoal, aspectos que foron obxecto de desenvolvemento regulamentario posterior, mediante a aprobación do Decreto 259/2006, do 28 de decembro, polo que se aproba o Regulamento do Instituto Galego da Calidade Alimentaria, o cal na súa disposición adicional segunda establece que o Ingacal comezará a desenvolver as súas actividades, unha vez aprobado o seu orzamento e na data que dispoña o titular da Consellería do Medio Rural, logo da entrada en vigor do decreto.
De conformidade co exposto, o conselleiro do Medio Rural con data do 10 de decembro de 2007, acordou que o inicio do desenvolvemento das actividades do Instituto Galego de Calidade Alimentaria comezará o día 12 de decembro de 2007.
RESOLVO:
Facer público o acordo do conselleiro do Medio Rural polo que se determina que o inicio da actividade do Instituto Galego da Calidade Alimentaria (Ingacal) comece o día 12 de decembro de 2007.
Santiago de Compostela, 14 de decembro de 2007.
Alberte Souto Souto
Secretario xeral da Consellería do Medio Rural
CORRECCIÓN de erros.-Orde do 13 de febreiro de 2008 pola que se establecen e se convocan axudas de prevención e apoio a familias en situacións carenciais graves para a preservación dos menores no seu medio.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 28/02/2008

Advertido un erro na orde antes citada, publicada no Diario Oficial de Galicia nº 37, do 21 de febreiro de 2008, é necesario facer a seguinte corrección:
-Na páxina 2.842, no artigo 8º, punto III, onde di: «renda per cápita mensual» debe dicir: «renda per cápita anual».
RESOLUCIÓN do 21 de febreiro de 2008, da Secretaría Xeral de Política Lingüística, pola que se anuncia a adxudicación de once bolsas de colaboración en proxectos de investigación que se desenvolven no Centro Ramón Piñeiro para a Investigación en Humanidades, convocada por Resolución do 10 de decembro de 2007 (Diario Oficial de Galicia número 242, do 17 de decembro).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/02/2008

Con sustentación na proposta contida na acta da sesión celebrada o día 14 de febreiro de 2008 pola comisión seleccionadora para a adxudicación de doce bolsas de colaboración en diversos proxectos de investigación para desenvolver no Centro Ramón Piñeiro para a Investigación en Humanidades, segundo a convocatoria anunciada pola Consellería de Presidencia, Administracións Públicas e Xustiza no DOG nº 242, do 17 de decembro de 2007, e de conformidade co establecido na base sexta da referida orde de convocatoria, esta secretaría
RESOLVE:
Primeiro.-Conceder once bolsas de colaboración para os distintos proxectos de investigación que se desenvolverán no Centro Ramón Piñeiro para a Investigación en Humanidades, segundo se detallan no anexo á presente resolución.
No caso de producirse algunha renuncia poderá serlle adxudicada a mencionada bolsa a outros candidatos ou candidatas, se os houber, de acordo coa relación de suplentes que se inclúe no anexo desta resolución.
Segundo.-De acordo co establecido na base segunda da convocatoria, a asignación mensual das bolsas a que se refire o punto anterior será de 927 euros mensuais, coa retención fiscal que corresponda, durante o período comprendido entre o 1 de marzo e o 31 de decembro de 2008.
Terceira.-Contra esta resolución, que pon fin á vía administrativa, poderá interporse recurso postestativo de reposición ante o mesmo órgano que resolveu, no prazo dun mes contado a partir do día seguinte ao da notificación desta resolución ou ben os interesados poderán presentar directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da notificación desta resolución. En todo caso, non se poderá interpor recurso contencioso-administrativo ata ser resolto expresamente ou se producir a desestimación presunta do recurso de reposición.
Santiago de Compostela, 21 de febreiro de 2008.
María Sol López Martínez
Secretaria xeral de Política Lingüística
Ver referencia pdf "04000D007P029.PDF"
ORDE do 16 de xaneiro de 2008 pola que se resolve a integración de centros bibliotecarios na rede de bibliotecas de Galicia.
CONSELLERÍA DE CULTURA E DEPORTE — III. OUTRAS DISPOSICIÓNS — 26/02/2008

Vista a proposta do director xeral de Creación e Difusión Cultural, en conformidade co establecido no artigo 38 do Decreto 41/2001, do 1 de febreiro, de refundición da normativa en materia de bibliotecas,
RESOLVO:
Primeiro.-Intégranse na rede de bibliotecas de Galicia os centros bibliotecarios relacionados no anexo, comezando pola Biblioteca da Fundación Vicente Risco, Allariz (Ourense) e rematando pola Biblioteca do Seminario Diocesano Santa Catalina de Mondoñedo (Lugo).
Segundo.-A resolución favorable de integración estará condicionada á sinatura dun convenio onde se recolla a obriga por parte do centro bibliotecario de prestar un servizo público que deberá axustarse ao estipulado no Decreto 41/2001, do 1 de febreiro, e que poderá responder nos restantes termos ás especiais características de cada tipo de centros.
Terceiro.-O prazo de sinatura deste convenio non deberá ser superior aos tres meses. De non cumprirse este prazo deixarase sen efecto a posible resolución favorable e suporá o arquivo definitivo da solicitude.
Cuarto.-O posterior incumprimento do devandito convenio poderá ser motivo de exclusión temporal ou definitiva do centro bibliotecario de que se trate da rede de bibliotecas de Galicia.
Santiago de Compostela, 16 de xaneiro de 2008.
Ánxela Bugallo Rodríguez
Conselleira de Cultura e Deporte
ANEXO
Biblioteca da Fundación Vicente Risco. Allariz (Ourense).
Biblioteca do IES Arcebispo Xelmírez I .Santiago de Compostela (A Coruña).
Biblioteca do Seminario Maior San José. Vigo (Pontevedra).
Biblioteca da Catedral de Santiago de Compostela (A Coruña).
Biblioteca do Museo do Pobo Galego. Santiago de Compostela (A Coruña).
Biblioteca do Mosteiro de Poio (Pontevedra).
Biblioteca San Francisco. Santiago de Compostela (A Coruña).
Biblioteca do Círculo de las Artes de Lugo.
Biblioteca do Seminario Diocesano Santa Catalina de Mondoñedo (Lugo).
CORRECCIÓN de  erros.-Orde do 11 de febreiro de 2008 pola que se convocan bolsas de formación de tecnólogos e persoal de apoio á investigación, bolsas de prácticas para os recentemente titulados en especialidades agrarias, forestais, veterinaria e tecnoloxía dos alimentos e bolsas de prácticas para alumnos e recentemente titulados de formación profesional da familia agraria.
CONSELLERÍA DO MEDIO RURAL — III. OUTRAS DISPOSICIÓNS — 26/02/2008

Advertidas dúas omisións no anexo I da citada orde, publicada no Diario Oficial de Galicia nº 33, do venres 15 de febreiro de 2008, cómpre efectuar a oportuna corrección.
Para tal efecto, na páxina 2.582, deben engadirse as prazas ofertadas pola Estación Experimental de Viticultura de Ribadumia en prazas e destinos dispoñibles para as bolsas de tecnólogos e persoal de apoio á investigación:
Ver referencia pdf "04000D007P029.PDF"
RESOLUCIÓN do 18 de febreiro de 2008, da Dirección Xeral de Creación e Difusión Cultural, pola que se fan públicos os códigos de identificación do censo de asociacións e entidades culturais de Galicia correspondentes ao ano 2007.
CONSELLERÍA DE CULTURA E DEPORTE — III. OUTRAS DISPOSICIÓNS — 26/02/2008

Para dar cumprimento ao estipulado no artigo 5 do Decreto 44/2001, do 1 de febreiro, polo que se establece a refundición da normativa en materia do censo de asociacións e entidades culturais, a Dirección Xeral de Creación e Difusión Cultural, unha vez aplicadas as claves de clasificación correspondentes, segundo dispón o artigo 4 do devandito decreto, e unha vez finalizado o proceso de clasificación,
RESOLVE:
Asignar con carácter provisional o código de identificación do censo (CIC), asignado ás asociacións e entidades culturais, que se relacionan no anexo desta resolución.
Santiago de Compostela, 18 de febreiro de 2008.
Luís Bará Torres
Director xeral de Creación e Difusión Cultural
Ver referencia pdf "04000D011P032.PDF"
RESOLUCIÓN do 29 de xaneiro de 2008 pola que se procede á publicación das subvencións concedidas ao abeiro da Orde do 23 de xullo de 2007 pola que se establecen as bases reguladoras para a concesión, en réxime de concorrencia competitiva, das subvencións, cofinanciadas polo Fondo Social Europeo, destinadas a pequenas e medianas empresas (Pemes) para a realización de programas ou accións a favor da conciliación da vida persoal, familiar e laboral.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 26/02/2008

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, procédese á publicación das subvencións concedidas ao abeiro da Orde do 23 de xullo de 2007 pola que se establecen as bases reguladoras para a concesión, en réxime de concorrencia competitiva, das subvencións, cofinanciadas polo Fondo Social Europeo, destinadas a pequenas e medianas empresas (Pemes) para a realización de programas ou accións a favor da conciliación da vida persoal, familiar e laboral.
Finalidade da axuda: estas subvencións teñen como finalidade o financiamento do desenvolvemento de programas ou accións a favor da conciliación da vida persoal, familiar e laboral, que leven a cabo as empresas domiciliadas en Galicia ou que acometan proxectos subvencionables nos seus centros de traballo establecidos en Galicia, xa sexan persoas físicas ou xurídicas, que reúnan a condición de micro, pequena ou mediana empresa (Pemes).
Norma reguladora: Orde do 23 de xullo de 2007 pola que se establecen as bases reguladoras para a concesión, en réxime de concorrencia competitiva, das subvencións, cofinanciadas polo Fondo Social Europeo, destinadas a pequenas e medianas empresas (Pemes) para a realización de programas ou accións a favor da conciliación da vida persoal, familiar e laboral.
Crédito orzamentario: 441.625 euros, con cargo á aplicación orzamentaria 05.20.312G.470.0.
Santiago de Compostela, 29 de xaneiro de 2008.
Anxo Manuel Quintana González
Vicepresidencia da Igualdade e do Benestar
Ver referencia pdf "04000D002P014.PDF"
CORRECCIÓN de erros.-Decreto 252/2007, do 13 de decembro, polo que se establece a ordenación do control metrolóxico no ámbito da Comunidade Autónoma de Galicia.
CONSELLERÍA DE INNOVACIÓN E INDUSTRIA — I. DISPOSICIÓNS XERAIS — 22/02/2008

Advertidos erros no decreto antes citado, publicado no Diario Oficial de Galicia nº 6, do 9 de xaneiro de 2008, é necesario facer as seguintes correccións:
-Na páxina 438, no punto 1.1, onde di: «-Control metrolóxico na fase de instrumentos en servizo, en aplicación da verificación», debe dicir: «-Control metrolóxico na fase de instrumentos en servizo, no que se refire á verificación...».
-Na páxina 439, no punto 4.1, onde di: «-Controlar que os instrumentos de medida, se comercialicen ou se poñan en servizo segundo proceda.», debe dicir: «-Controlar que os instrumentos de medida..., non se comercialicen nin se poñan en servizo, segundo proceda».
-Na páxina 439, no punto 4.3, onde di: «As accións de vixilancia e inspección..., en virtude de acordos», debe dicir: «As accións de vixilancia e inspección..., ou en virtude de acordos...»
ORDE do 1 de febreiro de 2008 pola que se modifica a do 13 de novembro de 2006, pola que se crea o directorio de axentes colaboradores en materia de rehabilitación.
CONSELLERÍA DE VIVENDA E SOLO — I. DISPOSICIÓNS XERAIS — 22/02/2008

A Orde do 13 de novembro de 2006, publicada no DOG nº 227, do 24 de novembro, creou o directorio de axentes colaboradores en materia de rehabilitación. Este estrutúrase en catro seccións, sendo a cuarta a de técnicos, que pola súa vez se subdivide en dúas subseccións:
1. Técnicos de grao superior.
2. Técnicos de grao medio.
Tendo en conta a proposta do Colexio Oficial de Aparelladores e Arquitectos Técnicos da provincia de Pontevedra procede modificar a denominación das dúas subseccións da sección cuarta de técnicos.
En virtude do exposto
DISPOÑO:
Modificar a Orde do 13 de novembro de 2006 pola que se crea o directorio de axentes colaboradores en materia de rehabilitación no que se refire á denominación das dúas subseccións en que se divide a sección cuarta do directorio, a de técnicos, que quedará subdividida en:
1. Arquitectos ou enxeñeiros.
2. Aparelladores, arquitectos técnicos ou enxeñeiros técnicos.
Santiago de Compostela, 1 de febreiro de 2008.
Teresa Táboas Veleiro
Conselleira de Vivenda e Solo
b) NOMEAMENTOS CONSELLERÍA DE TRABALLO
RESOLUCIÓN do 11 de febreiro de 2008, da Dirección Xeral de Xustiza, pola que se aproba o modelo de inscrición no Rexistro de Parellas de Feito de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 20/02/2008

A disposición derradeira da Lei 10/2007, do 28 de xuño, de reforma da disposición adicional terceira da Lei 2/2006, do 14 de xuño, de dereito civil de Galicia, establece que, no prazo dun mes contado desde a publicación da lei no Diario Oficial de Galicia, a Xunta de Galicia aprobará un decreto mediante o cal se creará e regulará a organización e a xestión do Rexistro de Parellas de Feito de Galicia.
En cumprimento do dito mandato, publicouse o Decreto 248/2007, do 20 de decembro, polo que se crea e se regula o Rexistro de Parellas de Feito de Galicia, o cal establece no seu artigo 21.1º que as inscricións no devandito rexistro se axustarán ao modelo que aprobe a Dirección Xeral de Xustiza da consellería competente en materia de xustiza.
En virtude do anterior,
RESOLVO:
Primeiro.-Aprobación do modelo de inscrición.
Apróbase o modelo de inscrición no Rexistro de Parellas de Feito de Galicia que figura no anexo desta resolución.
Segundo.-Esta resolución será aplicable a partir da súa publicación no Diario Oficial de Galicia.
Santiago de Compostela, 11 de febreiro de 2008.
Begoña Santos Fernández
Directora xeral de xustiza
Ver referencia pdf "03600D002P012.PDF"
ACORDO do 25 de febreiro de 2008 polo que se fai pública a comunicación do director xeral da Compañía de Radio Televisión de Galicia, do 23 de febreiro, en relación coa modificación da data establecida para a difusión por parte da Radio Galega do debate inicialmente establecido para o día 3 de marzo de 2008, consignado no Plan de cobertura aprobado o 12 de febreiro, tomando a decisión de que se difunda o 29 de febreiro de 2008, no mesmo horario.
XUNTA ELECTORAL PROVINCIAL DA CORUÑA — III. OUTRAS DISPOSICIÓNS — 27/02/2008

En cumprimento do previsto no parágrafo segundo da norma sexta da Instrución da Xunta Electoral Central do 13 de setembro de 1999 (BOE nº 222, do 16 de setembro), ditada en desenvolvemento do artigo 66 da Lei orgánica 5/1985, do 19 de xuño, sobre procedemento dos recursos contra actos dos medios de comunicación en período electoral, disponse a publicación no Diario Oficial de Galicia da comunicación do director xeral da Compañía de Radio Televisión de Galicia, do 23 de febreiro, en relación coa modificación da data establecida para a difusión por parte da Radio Galega do debate inicialmente establecido para o día 3 de marzo de 2008, consignado no Plan de cobertura aprobado o 12 de febreiro, tomando a decisión de que se difunda o 29 de febreiro de 2008, no mesmo horario.
De conformidade co establecido na mencionada instrución, as entidades políticas afectadas poderán examinar a dita comunicación nas dependencias da Xunta Electoral Provincial, sita no edificio da Audiencia Provincial, planta primeira, rúa Capitán Juan Varela, s/n, da cidade da Coruña, no prazo preclusivo dun día desde a publicación deste acordo e formular os recursos que consideren pertinentes.
A Coruña, 25 de febreiro de 2008.
Manuel Ferreiro González
Secretario
ORDE do 30 de xaneiro de 2008 pola que se nomea o presidente do Comité Galego de Xustiza Deportiva.
CONSELLERÍA DE CULTURA E DEPORTE — II. AUTORIDADES E PERSOAL — 12/02/2008

O Decreto 198/1998, do 25 de xuño, polo que se constitúe o Comité Galego de Xustiza Deportiva e se establece o procedemento para a designación dos seus membros, sinala no seu artigo 9.3º que unha vez constituído o devandito comité se procederá á elección do presidente por la maioría dos membros. Na reunión do Comité Galego de Xustiza Deportiva celebrada o 29 de xaneiro de 2008 foi elixido por unanimidade como presidente Roberto Pérez López.
De conformidade co establecido no citado decreto,
DISPOÑO:
Artigo único.-Nomear presidente do Comité Galego de Xustiza Deportiva a Roberto Pérez López.
Santiago de Compostela, 30 de xaneiro de 2008.
Ánxela Bugallo Rodríguez
Conselleira de Cultura e Deporte
ORDE do 31 de xaneiro de 2008 pola que se designan os membros do Consello Asesor do Libro.
CONSELLERÍA DE CULTURA E DEPORTE — II. AUTORIDADES E PERSOAL — 12/02/2008

O artigo 25 da Lei 17/2006, do 27 de decembro, do libro e da lectura de Galicia, creou o Consello Asesor do Libro como organismo dedicado ao estudo e ao asesoramento á Administración autonómica no referente ás políticas relacionadas co sector do libro galego e de fomento da lectura en Galicia. A súa composición e funcionamento regúlanse polo Decreto 178/2007, do 13 de setembro.
O devandito decreto sinala no seu artigo 3 a composición do Consello Asesor do Libro e o procedemento para o nomeamento dos seus vogais.
Procede polo tanto designar os representantes dos diferentes axentes do libro e de fomento da lectura, e das administracións autonómica e local, propostos polas respectivas organizacións, órganos ou institucións.
En consecuencia, en aplicación do disposto nos artigos 3.1º.3 e 6.1º h) do Decreto 178/2007, do 13 de setembro, polo que se regula a composición e funcionamento do Consello Asesor do Libro,
DISPOÑO:
Artigo único.-Designar como vogais do Consello Asesor do Libro por un período de catro anos as persoas que a continuación se relacionan:
-En representación da Consellería de Educación e Ordenación Universitaria, como titular Mª José Pérez Mariño e como suplente Cristina Novoa Fernández.
-En representación da Consellería de Innovación e Industria, como titular Ana Mª Rúa Souto e como suplente Sol Mª Vázquez Abeal.
-En representación da Secretaría Xeral de Política Lingüística, como titular Mª Sol López Martínez e como suplente Cristina Rubal González.
-En representación da Federación Galega de Municipios e Provincias, como titular José Luis Armada Castro e como suplente Alberto Iglesias Fraguela.
-En representación do ámbito dos escritores galegos, como titular Cesáreo Sánchez Iglesias e como suplente Fátima Antía Otero Rodríguez.
-En representación do ámbito dos tradutores galegos, como titular Xosé Mª Gómez Clemente e como suplente Dolores Sánchez Palomino.
-En representación do ámbito dos ilustradores galegos, como titular Jesús Blanco Cubeiro e como suplente David Prieto Seijo.
-En representación do ámbito dos editores galegos, como titular Alfonso García Sanmartín e como suplente Francisco Alonso Villaverde.
-En representación do ámbito das artes gráficas galegas, como titular Carlos Docampo Freire e como suplente Jacobo Bermejo Barrera.
-En representación do ámbito dos distribuidores galegos, como titular Manuel Casal Salgado e como suplente José Pillado Martínez.
-En representación do ámbito dos libreiros galegos, como titular Xaime Carlos del Corral Prieto e como suplente Xurxo Patiño Pérez.
-En representación do ámbito dos bibliotecarios galegos, como titular Mª Luz Corral Uzal e como suplente Elena Pernas Lázaro.
Santiago de Compostela, 31 de xaneiro de 2008.
Ánxela Bugallo Rodríguez
Conselleira de Cultura e Deporte